Redakteursbrief: Nie alle jonges brand af nieSusan Lombaard en die groepie kinders van Fun-der-Splash (Foto: Fun-der-Splash, Facebook) In ŉ week wat die #FeesMustFall-chaos en verwoesting op kampusse oor die land heen nuwe laagtepunte bereik, ontmoet ek ŉ handjievol jongmense wat my vrese vir die jeug stuk-stuk besweer. Een middag hierdie week kom besoek ŉ groepie twaalfjariges Maroela Media. Wel, eintlik vir Japie, Maroela Media se kantoorhond en hopelik ŉ terapiehond-in-wording (dis nou as ons hom kan leer om die joernaliste te help ontspan in plaas daarvan om met hulle skoene weg te hardloop). Dié klompie jongmense is deel van ŉ groep met die naam Fun-der-Splash wat nou vir die derde agtereenvolgende jaar aan die First Lego League Lego Robotics-kompetisie deelneem. In die eerste fase van dié internasionale kompetisie moet elke deelnemende groep ŉ funksionerende Lego-robot ontwerp en bou, en in die tweede fase moet hulle minstens twee patente ontwikkel en vervaardig. Twee jaar gelede het Fun-der-Splash nasionaal as die wenners uit die stryd getree en deurgedring na die internasionale ronde, waar minstens sestig lande se jongmense jaarliks deelneem. Verlede jaar het hulle in die nasionale finale ronde geëindig. Dis dus ŉ slim klompie jonges, dié. Vanjaar het hulle ŉ patent ontwikkel wat die eienaar van ŉ terapiehond uit die moeilikheid kan help as so ŉ terapiehond ŉ glips kry op ŉ ongemaklike plek, soos in ŉ hospitaal. As deel van hul navorsing oor terapiehonde besluit hulle toe om by Maroela se eie troosbrak, Japie, te kom kuier. Maar dis nie die nuuskierigheid of intelligensie van die groepie twaalfjariges wat my mateloos beïndruk terwyl ons met Japie op die grasperk speel nie. Dis hulle goeie maniere: Die manier hoe hulle hulself met ŉ ferm handdruk voorstel, hoe hulle vir mekaar wag om klaar te praat en wag vir ŉ spreekbeurt, hoe hulle oogkontak maak terwyl hulle met jou gesels en hoe hulle die volwassenes in die geselskap met respek, maar ook ŉ gemaklike openhartigheid behandel. Toe hulle groet nadat hulle ŉ dankie-geskenk (een vir ons en een vir Japie) oorhandig het, voel dit vir my ek het ŉ nuwe huppel in my stap. Daar’s hoop vir ons land met sulke jongmense. En skaars twee dae later word ek vir die tweede keer in ŉ week verras deur jongmense wat bou, eerder as om af te brand. Fezi (links), Max (middel) en Raymond, eienaar van “Drive by Coffee” Ek ry gister vroegoggend ŉ ander roete as gewoonlik werk toe om eers ŉ afspraak na te kom. Naby ŉ besige kruising in Centurion kry ek parkeerplek terwyl ek wag vir agtuur. Tussen die string motors wat wag vir die verkeerslig om groen te word, draf drie jongmense met skinkborde vol papierkoppies koffie en muffins in plastieksakkies rond. Op die straathoek is hulle kitsstalletjie opgeslaan – ŉ eenvoudige houtstruktuur wat maklik afgeslaan kan word, met ŉ rits stomende potte koffie daarop uitgepak. Ek stap nader en maak kennis met Raymond, Max en Fezi. Raymond is die eienaar van dié stalletjie, en die entrepreneur wat daarvan droom om ŉ “Drive-by Coffee”-stalletjie op elke hoek in Centurion te hê, en later, sê hy, ŉ franchise in elke groot stad. “The Lord has been good to us,” sê hy heel eerste toe ek begin uitvra. Hy het in Junie reeds met dié onderneming begin. Sy passie is koffie, en hy gebruik net goeie bone uit Tanzanië, sy land van herkoms. Elke oggend knap ná vyf meld hy en sy twee kollegas aan vir diens by dié besige kruising, en teen half-agt is hulle koffie uitverkoop – enigiets tussen 65 en 120 koppies koffie per dag, afhangend van die weersomstandighede. Hy loop oor van entoesiasme. Sy stalletjie is nog klein, maar sy droom is groot. Ek sal weer iewers vir Raymond raakloop, weet ek. Ouens soos hy misluk nie maklik nie. En in plaas daarvan om lesings te ontwrig en geboue af te brand, kies Raymond om elke oggend sy stalletjie langs die straat op te slaan en in die sweet van sy aangesig sy brood te verdien. Dis toevallig Koffieweek, en vandag Internasionale Koffiedag. Ook natuurlik nie toeval dat ŉ jong man soos Raymond met sy passie vir koffie juis gister my pad kruis om my weer hoop te gee nie. Daar is nog baie Raymonds en Fun-der-Splash-twaalfjariges daar buite. Hulle is net so besig om te werk aan hulle toekoms dat hulle nie tyd het om droog te maak nie. Groetnis Susan Lombaard Redakteur: Maroela Media